**Monrose** oli saksalainen popmusiikkia esittänyt tyttöbändi, joka voitti Popstars-laulukilpailun saksalaisversion vuonna 2006. Yhtyeeseen kuului kolme laulajaa, Bahar Kızıl, Senna Guemmour ja Mandy Capristo.

Yhtye teki levytyssopimuksen Starwatch Musicin kanssa, ja debyyttialbumi *Temptation* julkaistiin joulukuussa 2006. Albumi menestyi hyvin Keski-Euroopassa ja sitä myytiin yli 400 000 kopiota. Albumilta julkaistiin singlet "Shame" ja "Even Heaven Cries". Yhtyeen toinen studioalbumi *Strictly Physical* julkaistiin syyskuussa 2007. Albumin single "Hot Summer" oli suuri menestys Itävallassa, Saksassa ja Sveitsissä. Saksassa se oli yksi vuoden 2007 myydyimmistä kappaleista. Lisäksi kappale menestyi hyvin myös Suomessa, Alankomaissa ja Sloveniassa, joissa se oli yhtyeen debyyttisingle.

Monrosen kolmas studioalbumi *I Am* julkaistiin lokakuussa 2008, ja sitä seurasi neljäs albumi *Ladylike* kesäkuussa 2010.

Marraskuussa 2010 ilmoitettiin yhtyeen lopettamisesta.

Yhtyeen historia
----------------

Monrose hyväntekeväisyyskonsertissa Kölnissä marraskuussa 2007.
### 2006–2007: Yhtyeen perustaminen ja euroviisukarsinnat

Saksan Popstarsin viides kausi alkoi elokuussa 2006. Kauden mottona oli "Neue Engel braucht das Land" (suom. *"maa tarvitsee uusia enkeleitä"*). Kilpailussa etsittiin seuraajaa No Angelsille, joka on kilpailun voittaneista kokoonpanoista kaikkein menestynein. Yli 5 100 naispuolista laulajaa osallistui Frankfurtissa, Stuttgartissa, Hannoverissa, Münchenissä ja Dortmundissa järjestettyihin koelauluihin. Useiden karsintojen jälkeen mukana oli enää 20 kilpailijaa, jotka matkustivat Ischgliin, Tiroliin, saamaan lisää laulu-opetusta, opettelemaan tanssia ja parantamaan kuntoaan. Kauden finaali järjestettiin 23. marraskuuta 2006, ja kuusi jäljellä olevaa laulajaa esiintyivät kahdessa ryhmässä. Voiton vei ryhmä, jossa lauloivat Mandy Capristo, Senna Guemmour ja Bahar Kızıl, jotka lopulta muodostivat Monrose-trion.

1. joulukuuta 2006 julkaistiin Monrosen debyyttisingle "Shame". Pop-kappaleesta tuli menestys, ja se oli singlelistan ykkönen Itävallassa, Saksassa ja Sveitsissä, mikä teki siitä yhden vuoden menestyksekkäimmistä kappaleista Keski-Euroopassa. Kappaleesta tuli myös vuoden 2006 nopeiten myynyt CD-single sekä ladatuin kappale siitä lähtien, kun latauslistaa oli vuonna 2004 alettu julkaista Saksassa. Yhtyeen debyyttialbumi *Temptation* julkaistiin 8. joulukuuta kaikissa saksankielisissä maissa. Albumi debytoi ykkössijalla Itävallan, Saksan ja Sveitsin albumilistoilla ja myi kahden ensimmäisen viikon aikana platinaa eli yli 200 000 kopiota. Yhteensä albumia on myyty pelkästään Saksassa yli 400 000 kappaletta, eli tuplaplatinaa. Kriitikot antoivat *Temptationille* yleisesti myönteistä palautetta, muun muassa *laut.de*-sivuston Stefan Johannesburg ylisti Monrosea ja tuotantoryhmää, koska he olivat saaneet kasaan "brittiläistä ja tarttuvaa" musiikkia, joka oli The Pussycat Dollsin ja Destiny’s Childin välimaastossa.

Tammikuussa 2007 ilmoitettiin, että kolmikko osallistuisi Saksan kansalliseen karsintaan, jossa valittaisiin edustaja vuoden 2007 Eurovision laulukilpailuun. Useiden viikkojen promootioesiintymisten jälkeen Monrose osallistui karsintaan 8. maaliskuuta 2007 toisella singlekappaleellaan "Even Heaven Cries", ja heitä pidettiin tiedotusvälineissä ennakkosuosikkeina. Yhtye sai 20 prosenttia kaikista 900 000 puhelinäänistä ja sijoittui kilpailussa lopulta toiseksi. Voittajaksi valittiin Roger Cicero kappaleellaan "Frauen regier’n die Welt". Tästä huolimatta "Even Heaven Cries" sijoittui kuudenneksi Saksan singlelistalla ja top-20:een Itävallassa ja Sveitsissä. Tämän jälkeen yhtye ilmoitti, että he aloittavat 29. huhtikuuta 2007 20 päivää kestävän *Venus Temptation Tourin*. Konserttikiertue oli esillä tiedostusvälineissä, koska se ei tuottanut yhtään loppuunmyytyä konserttia ja neljä esiintymistä jouduttiin perumaan heikon lipunmyynnin johdosta.

### 2007–2008: *Strictly Physical* ja *I Am*

Monrose hyväntekeväisyyskonsertissa vuonna 2009.
Kiertueen aikana Monrose alkoi valmistautua tekemään toista studioalbumiaan, *Strictly Physicalia*. Albumin ensimmäinen single oli nimeltään "Hot Summer" ja siitä tuli yhtyeen toinen ykköshitti Itävallassa, Saksassa ja Sveitsissä, sekä yksi vuoden myydyimmistä kappaleista Saksan online-musiikkikaupoissa. Kappale menestyi kansainvälisesti myös Pohjoismaissa, Itä-Euroopassa ja Benelux-maissa. Se vahvisti trion aikomuksia laajentaa uraansa vieraiden kielten markkinoille, minkä seurauksena *Strictly Physical* julkaistiin useimmissa Manner-Euroopan maissa 21. syyskuuta 2007. Albumin tuottamisesta vastasivat muun muassa tanskalaiset Remee ja Thomas Troelsen. Albumi sai vaihtelevia arvioita, ja ammattilaiskriitikot kutsuivat pitkäsoittoa "kypsemmäksi ja yksilöllisemmäksi", mutta "hyvin oivalletuksi" tuotokseksi verrattuna yhtyeen debyyttialbumiin. Albumin kappaleet "Strictly Physical" ja "What You Don’t Know" sijoittuivat myös top-10:een Saksan singlelistalla.

1. syyskuuta 2007 Monrose kilpaili Puolassa Sopotin laulufestivaaleilla, missä yhtye edusti Saksaa debyyttisinglekappaleellaan "Shame". Kilpailussa yhtye kilpaili muiden kansainvälisesti tunnettujen esiintyjien, kuten Sophie Ellis-Bextorin, Thierry Amielin, Cloud Roomin ja Septemberin kanssa. Trio hävisi lopulta puolalaiselle rock-yhtyeelle Feelille ja sen kappaleelle "A gdy już jest ciemno".

20. maaliskuuta 2008 Monrose julkaisi digitaalisena singlenä promootiokappaleen "We Love to Entertain You", joka tehtiin saksalaisen ProSieben-kanavan *Star Force* -kampanjaa varten.

Monrosen kolmas studioalbumi, nimeltään *I Am*, julkaistiin 26. syyskuuta 2008 saksankielisessä Euroopassa. Albumin tuotannosta vastasi muun muassa OneRepublic-yhtyeen laulaja Ryan Tedder. Kun uudella albumilla näkyi, että yhtye oli keskittynyt enemmän tanssiin ja elektroniseen musiikkiin, se sai yleisesti negatiivisen vastaanoton kriitikoilta, ja *laut.de*-sivuston kriitikko totesti yhtyeestä: "uusi Sugababes sopii alennustavaratalo-faneille". *I Amista* tuli Monrosen heikoiten listoilla sijoittunut albumi, joka ylsi parhaimmillaan kymmenenneksi Saksan albumilistalla. Albumin ensimmäinen single "Strike the Match" julkaistiin 6. kesäkuuta 2008, ja se sijoittui kymmenenneksi Saksan singlelistalla. Seuraavat singlet "Hit’n’Run" ja "Why Not Us" eivät enää yltäneet singlelistan top 10 -sijoituksille, parhaimmillaan ne olivat sijoilla 16 ja 27.

### 2009–2010: Neljäs ja viimeinen albumi *Ladylike*

Monrose mainostamassa uutta *Ladylike*-albumiaan vuonna 2010.
Lyhyen tauon jälkeen yhtye alkoi tehdä neljättä studioalbumiaan kesällä 2009. Saksassa ja New Yorkissa nauhoitetun albumin tuottamisesta vastasivat muun muassa Pete Kirtley, Tim Hawes, Chris Ballard ja Alexander Geringas. Uusi albumi sai nimekseen *Ladylike*, ja se julkaistiin 11. kesäkuuta 2010 saksankielisessä Euroopassa. Albumi debytoi Saksan albumilistalla sijalla kymmenen, ja siitä tuli yhtyeen neljäs top 10 -albumi. Ensimmäinen single "Like a Lady" debytoi Saksan singlelistalla neljännellätoista sijalla ja oli parhaimmillaan listan yhdeksäntenä, joten siitä tuli yhtyeen seitsemäs top 10 -kappale. Albumin toinen single "This Is Me" julkaistiin elokuussa 2010, ja se sijoittui Saksan singlelistalla 30:n parhaan joukkoon, parhaimmillaan sijalle 22. Lokakuun lopussa ilmoitettiin, että "Breathe You In" julkaistaisiin kolmantena singlenä *Ladylikelta*.

23. marraskuuta yhtye juhlisti neljän vuoden olemassaoloaan. Kaksi päivää myöhemmin ilmoitettiin, että "Breathe You In" jää heidän viimeiseksi singlekseen, ja yhtye lopettaa. Lopettamiseen ei ollut mitään erityistä syytä, vaan yhtyeen jäsenet päättivät, että he haluavat kulkea omia teitään musiikkialalla. Monrose esiintyi kuitenkin vielä 26. marraskuuta 2010 "The Dome 56" -tapahtumassa Düsseldorfissa ja Saksan Popstars-kilpailun yhdeksännen kauden finaalissa 9. joulukuuta 2010. Yhtye ilmoitti esiintyvänsä vielä vuoden 2011 puolella.*päivitettävä*

Diskografia
-----------

### Albumit

| Vuosi | Albumin tiedot | Parhaat sijoitukset | Kultalevyt |
| --- | --- | --- | --- |
| Saksa | Itävalta | Sveitsi |
| 2006 | ***Temptation**** Julkaistu: 8. joulukuuta 2006
* Levy-yhtiö: Starwatch/Warner
* Formaatit: CD, digitaalinen lataus
 | 1 | 1 | 1 | * Saksa: 2 × platina
* Itävalta: Platina
* Sveitsi: Platina
 |
| 2007 | ***Strictly Physical**** Julkaistu: 21. syyskuuta 2007
* Levy-yhtiö: Starwatch/Warner
* Formaatit: CD, digitaalinen lataus
 | 2 | 7 | 6 | * Saksa: Kulta
* Itävalta: Kulta
 |
| 2008 | ***I Am**** Julkaistu: 26. syyskuuta 2008
* Levy-yhtiö: Starwatch/Warner
* Formaatit: CD, digitaalinen lataus
 | 9 | 20 | 14 |  |
| 2010 | ***Ladylike**** Julkaistu: 11. kesäkuuta 2010
* Levy-yhtiö: Starwatch/Warner
* Formaatit: CD, digitaalinen lataus
 | 10 | 26 | 25 |  |
|

### Singlet

| **Vuosi** | **Single** | **Parhaat sijoitukset** | **Albumi** |
| --- | --- | --- | --- |
| Saksa | Itävalta | Sveitsi | Suomi | EU |
| 2006 | "Shame" | 1 | 1 | 1 | — | — | *Temptation* |
| 2007 | "Even Heaven Cries" | 6 | 17 | 19 | — | 21 |
| "Hot Summer" | 1 | 1 | 1 | 19 | — | *Strictly Physical* |
| "Strictly Physical" | 6 | 16 | 29 | — | 24 |
| "What You Don’t Know" | 6 | 16 | 34 | — | 23 |
| 2008 | "Strike the Match" | 10 | 16 | 11 | — | — | *I Am* |
| "Hit ’n Run" | 16 | 29 | 55 | — | 78 |
| "Why Not Us" | 27 | 53 | — | — | — |
| 2010 | "Like a Lady" | 9 | 9 | 13 | — | — | *Ladylike* |
| "This Is Me" | 22 | 28 | — | — | 73 |
| "Breathe You In" | 60 | — | — | — | — |

Lähteet
-------

1. 1 2  Popstars 2006 - Senna, Bahar und Mandy sind Monrose popstars-news.de. Viitattu 29.11.2010. (saksaksi)
2. ↑  Monrose machen Starwatch und WSM stolz mediabiz.de. Viitattu 9.12.2010. (saksaksi)
3. 1 2  Singen und tanzen: Popstars gesucht n-tv.de. Viitattu 30.7.2010. (saksaksi)
4. ↑  Monrose - Hot Summer austriancharts.at. Viitattu 30.11.2010. (saksaksi)
5. 1 2  Hot Summer top40-charts.com. Viitattu 30.11.2010. (englanniksi)
6. ↑  37 Prozent mehr legale Musikdownloads macwelt.de. Viitattu 30.7.2010. (saksaksi)
7. ↑  Monrose: Hot Summer Musiikkituottajat ry.
8. ↑  Top 30 Airplay 14.07.2007 radionet.si. Viitattu 30.11.2010. (sloveeniksi)
9. ↑  Ryan Tedder: Konkurrenz für Top-Produzent Timbaland? Bild. Viitattu 30.7.2010. (saksaksi)
10. ↑  Mädchenband Monrose trennt sich zeit.de. Viitattu 25.11.2010. (saksaksi)
11. ↑  Wir sind Popstars! fudder.de. Viitattu 30.11.2010. (saksaksi)
12. ↑  Popstars 2006: Neue Engel braucht das Land popstarseite.de. Viitattu 30.11.2010. (saksaksi)
13. ↑  Workshop in Ischgl: Höhentraining für die POPSTARS-Kandidatinnen presseportal.de. Viitattu 1.12.2010. (saksaksi)
14. ↑  Monrose Biography bild.de. Viitattu 1.12.2010. (saksaksi)
15. 1 2  Monrose mit Verkaufsrekord media-control.de. Viitattu 2.12.2010. (saksaksi)
16. 1 2 3 4 5 6  Songs by Monrose acharts.us. Viitattu 5.12.2010. (englanniksi)
17. ↑  News eastside-publishing.co.uk. Viitattu 2.12.2010. (englanniksi)
18. 1 2 3  Gold-/Platin-Datenbank musikindustrie.de. Viitattu 2.12.2010. (saksaksi)
19. ↑  Statt New Angels: Destiny Dolls und Pussycat Childs laut.de. Viitattu 2.12.2010. (saksaksi)
20. 1 2  Grand Prix Vorentscheid 2007 letmeentertainyou.de. Viitattu 2.12.2010. (saksaksi)
21. ↑  Sieg für die Manufactum-Generation spiegel.de. Viitattu 2.12.2010. (saksaksi)
22. ↑  Monrose - Even Heaven Cries acharts.us. Viitattu 9.12.2010. (englanniksi)
23. ↑  Monrose in der Krise bild.de. Viitattu 2.12.2010. (saksaksi)
24. ↑  Von Popstars zu Flopstars bild.de. Viitattu 2.12.2010. (saksaksi)
25. ↑  37 Prozent mehr legale Musikdownloads macwelt.de. Viitattu 3.12.2010. (saksaksi)
26. 1 2  Wie erobert man Teenie-Herzen? laut.de. Viitattu 3.12.2010. (saksaksi)
27. ↑  Słowiki pofrunęły do zespołu Feel wiadomosci24.pl. Viitattu 9.12.2010. (puolaksi)
28. ↑  Występ z fajerwerkami - Feel w Lublinie wiadomosci24.pl. Viitattu 9.12.2010. (puolaksi)
29. ↑  Monrose "We Love" Campaign for TV-Channel Pro7: Theme-Song written and produced by Mozart & Friends mozartandfriends.com. Viitattu 5.12.2010. (englanniksi)
30. ↑  Ryan Tedder: Konkurrenz für Top-Produzent Timbaland? bild.de. Viitattu 5.12.2010. (saksaksi)
31. ↑  Ideal für den nächsten Miss Wet-Shirt-Contest im Festzelt laut.de. Viitattu 5.12.2010. (saksaksi)
32. ↑  Monrose: Viertes Album "Ladylike" kommt im Juni mixedmusic.de. Viitattu 6.12.2010. (saksaksi)
33. ↑  "Breathe You In" wird die neue Single Monrose. Viitattu 7.12.2010. (saksaksi)
34. ↑  Monrose gehen jetzt getrennte Wege focus.de. Viitattu 6.12.2010. (saksaksi)
35. 1 2  Goodbye Monrose, hello Black Pony derwesten.de. Viitattu 6.12.2010. (saksaksi)
36. ↑  Monrose – Ihr letzter Live-Auftritt im TV beim Popstars-Finale castingshow-news.de. Viitattu 11.12.2010. (saksaksi)
37. ↑  Abschied muss nicht immer schwer fallen t-online.de. Viitattu 6.12.2010. (saksaksi)
38. ↑  Chartverfolgung / Monrose / Longplay musicline.de. Viitattu 6.12.2010. (saksaksi)
39. 1 2  Austrian Charts > Monrose austriancharts.at. Viitattu 6.12.2010. (saksaksi)
40. 1 2  Swiss Charts > Monrose hitparade.ch. Viitattu 6.12.2010. (saksaksi)
41. 1 2  IFPI Austria - Verband der Österreichischen Musikwirtschaft IFPI Austria. Viitattu 9.12.2010. (saksaksi)
42. ↑  Die Offizielle Schweizer Hitparade hitparade.ch. Viitattu 9.12.2010. (saksaksi)
43. ↑  Zusammenfassung musicline.de. Viitattu 6.12.2010. (saksaksi)
44. ↑  Suomen virallinen lista: Monrose Suomen virallinen lista. Viitattu 6.12.2010.
45. ↑  Monrose Single Chart History billboard.com. Viitattu 6.12.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Monrose**.
* Monrosen kotisivut
* Monrose MySpacessa
* Monrose Allrovissa
* Monrose MusicBrainzissa